text: Favrskov Kommunes klima
  
  publiceret: 2019-11-01 00:00:00
  Favrskov Kommune ligger øst for Den Jyske Højderyg i det bakkede Østjylland. I vest giver højderyggen skyer og nedbør. Når luften når frem til den østlige del af kommunen, er den derimod tørret noget ud, hvilket resulterer i færre skyer og mindre nedbør. Samlet set ligger nedbørsmængderne en smule under landsgennemsnittet.
  Temperaturerne er forholdsvis lave, og Favrskov hører til blandt landets ti koldeste kommuner. I løbet af sommeren når jordoverfladen ikke at blive varmet så meget op, og temperaturen er derfor lav i især årets sidste måneder. Desuden kan temperaturen i dalstrøgene falde ganske betydeligt om vinteren. Også Gudenå, som gennemløber kommunen i nord, påvirker klimaet. Da fordampningen bruger en del energi, er temperaturen således lavere langs åen, ligesom der jævnligt opstår dis og tåge.
  De mange skyer betyder, at kommunen er forholdsvis solfattig. Solskinstimerne fordeler sig dog ikke jævnt, og den østlige del af kommunen får mere sol end den vestlige del.
  Læs mere om natur og landskab i Favrskov Kommune
  Læs videre om 
  Læs også om
  Se alle artikler om Klima